钦定古今图书集成/理学汇编/文学典/第145卷 > 《徐师曾文体明辩》 > 《恭题御制敕符后》前人
## 钦定古今图书集成/理学汇编/文学典/第145卷 > 《徐师曾文体明辩》 > 《恭题御制敕符后》前人

“皇上以上智之圣，延揽英杰，置之庶位，知人善任，诚
近世所未有。”洪武十一年，诏以太子正字臣桂彦良
为晋王右傅，且亲御翰墨，为文敕之识以“谨身殿宝。”
其子中书舍人慎装潢成卷，请臣题其后。臣惟古明
王之待重臣，宠之以爵，告之以言者有之矣。然其时
之文，多述于代言之人，求其出于亲制者，不可得也。
亲制者，如汉武之于吾丘寿、王庄助者有之，求其褒
许隆至，教告深切如此者，不可得也。臣与彦良同朝，
且同官东宫甚久。彦良之为人，淳笃和易，有长者风当今廷臣鲜见其比，上尝以拟臣濂，虽臣亦自以为
不及也。今敕文以善学孔、孟称之，望以王佐之业。《传》
所谓“知臣莫若君”，其此之谓欤。虽然，今之职为相傅
者凡数十人，上未尝以言为赐，或赐以言未尝以称
彦良者许之也。彦良独蒙圣知若是之至，安可不思
报乎？具簿书，综狱讼，他人能之者，上不以责彦良，亦
非彦良之所以报上也。必也辅王以德义，迪王以忠
孝，使晋国有泰山之安，贤王有明哲之誉，而彦良之
名亦相与流于千万载。此岂非上之望于彦良者欤。
彦良其可不勉欤。